钦定古今图书集成/明伦汇编/氏族典/第390卷 > 李从荣
## 钦定古今图书集成/明伦汇编/氏族典/第390卷 > 李从荣

按《五代史唐明宗家人传》：“明宗子从荣，天成元年以
检校司徒拜天雄军节度使，同中书门下平章事。三
年，徙镇河东。长兴元年，拜河南尹，封秦王。四年十一
月戊子雪，明宗幸宫西士和亭，得伤寒疾。己丑，从荣
与枢密使朱弘昭、冯赟入问起居于广寿殿，帝不能
知人，从荣等去，乃迁于雍和殿。宫中皆恸哭。至夜半”
后，帝蹶然自兴于榻，至旦，疾少愈。而从荣称疾不朝，
谋以兵入宫，使其押衙马处钧告弘昭等。弘昭赟及
宣徽使孟汉琼等入告王淑妃，召侍卫指挥使康义
诚谋于竹林之下。义诚有子在秦王府，未敢决其谋。
明日，从荣拥兵至天津桥，使人召康义诚，而端门已
闭，叩左掖门亦闭，而捧圣指挥使朱弘实、皇城使安
从益率兵自左掖门出，后军来者甚众。从荣乃走归
河南府，其判官任赞已下，皆走出定鼎门。牙兵溃，从
荣夫妻匿床下，从益杀之。